Felhívás az Énekelt Versek
XVI. Zentai Fesztiválján való részvételre
Liszt Ferenc neves magyar zeneszerző, karmester és zongoraművész születésének 200. évfordulója alkalmából a Zentai Önkormányzat, a zentai Thurzó Lajos Közművelődési Központ, a budapesti székhelyű Égtájak Kulturális és Közművelődési Egyesület és a Vajdasági Magyar Művelődési Intézet 2011. május 12-e és 15-e között megrendezi az Énekelt Versek XVI. Zentai Fesztiválját, amelynek idei díszvendége Orcsik Roland óbecsei születésű, Faludy- és Sinkó Ervin-díjas költő, a Rozsdamaró és a Holdnak, Arccal című kötet szerzője. A szervezők ezúttal is bemutatkozási lehetőséget kínálnak mindazoknak a szólistáknak és együtteseknek, akik, illetve amelyek énekelt verseket adnak elő saját megzenésítésükben. A versenyen való részvétel feltétele, hogy a benevezők műsorán legalább három megzenésített vers szerepeljen. Ezek közül az egyik Orcsik Roland költő Ropog a hó című verse. A legjobbak meghívást kapnak a versenyre, amelyet pénteken, 2011. május 13-án 18 órától a zentai Művelődési Házban a műfaj legjelesebb képviselőiből álló zsűri előtt rendezünk meg. A verseny fődíjai: 1. díj: 12 000 dinár; 2. díj: 10 000 dinár; 3. díj: 8000 dinár. A zsűri tagjai: Radványi Balázs énekes-zenész, a Kaláka együttes tagja, a zsűri elnöke (Budapest); Orcsik Roland költő, irodalomtörténész (Óbecse–Szeged); Skorutyák Veronika, az Újvidéki Rádió zenei szerkesztője (Újvidék); Szögi Csaba író, költő (Zenta) és Verebes Ernő zeneszerző-költő (Zenta).
Jelentkezni 2011. április 24-éig lehet a kötelező versenydalt tartalmazó hanglemez (CD-ROM) beküldésével, amelyhez a pályázókról és a többi versenydalról is rövid ismertetőt kérünk. Postacím: Vajdasági Magyar Művelődési Intézet, 24400 Senta/Zenta, Posta utca 18., Szerbia. Telefon: +381 (24) 812-603 (V. Boros Gabriella), mobiltelefon: +381 (63) 569-247 (Hajnal Anna), +36 (30) 962-8790 (Goldschmied József), villámpostacím: info@vmmi.org. A felhívás és a versszöveg megtalálható a www.vmmi.org és a www.tlkk.org honlapcímen is.
Orcsik Roland: Ropog a hó
Ropog a hó talpunk alatt,
Kondul a testünk, szélütötten:

Bim-bam-bom.

Menetelünk az éjszakában,
Csípős hidegben kong a táj:

Bim-bam-bom.

Magába nyel az éhes erdő,
Belénk búg az éber harang:

Bim-bam-bom.

Ropog a hó talpunk alatt,

Bim-bam-bom,
Bim-bam-
Bom.

Röviden a fesztiválról
Az Énekelt Versek Zentai Fesztiválja a zentai Zyntharew együttes és a zentai Thurzó Lajos Közművelődési Központ kezdeményezésére jött létre 1995-ben a budapesti Kaláka együttes nagyfokú szakmai támogatásával. Mivel a fiatalokat, szórakozásukat a zene nagymértékben jellemzi és neveli, a fesztivál elsődleges célja lírai és zenei anyanyelvük erősítése és fejlesztése, valamint az a szándék, hogy minél több fiatal figyelmét felkeltse az igényes és értékes vajdasági magyar kortárs költészet és dallamanyag iránt. A versenyprogramban való részvétel feltétele ugyanis, hogy a versenyzők műsorán legalább három megzenésített vers szerepeljen. Ezek közül az egyik mindig a szervezők által megadott költő verse: 1995-ben Fehér Ferenc Zentai hajnal, 1996-ban Tóth Ferenc Naphívogató, 1997-ben Koncz István Vereség, 1998-ban Petőfi Sándor egyik, szabadon választott költeménye, az 1999-ben meghirdetett, de elmaradt fesztivál verse Tari István Kiadó a keresztút, 2000-ben Böndör Pál Széthullás és Weöres Sándor Ének a határtalanról, 2001-ben Beszédes István Háló, 2002-ben Papp József Mit szeret a luftballon?, 2003-ban Cs. Simon István Fehér árnyékú madár, 2004-ben Tari István Szorongó fehérségben, 2005-ben egy József Attila-vers és Jung Károly Könnyű szél, dallam, 2006-ban Sinkovits Péter Szótagolt alázatkereső, 2007-ben Szűgyi Zoltán vajdasági születésű, ma Budapesten élő költő A magad helyén, 2008-ban Verebes Ernő zentai költő-zeneszerző Folyók fölött, 2009-ben Fenyvesi Ottó topolyai születésű, ma Veszprémben élő költő Maximum rock & roll, 2010-ben pedig Tolnai Ottó Ne gyere vissza című költeménye volt.